Virginischer Tabak

Der **Virginisch Tabak** (*Nicotiana tabacum; [[Alemannische Pflanzennamen (nach Systematik)#Tabak|alemannischi Pflanzenäme]]*) isch e Pflanzenart us der Gattung vom Tabak us der Familie vo de Nachtschattegwächs (Solanaceae). Es isch di wirtschaftlech bedüdenschti Art vo der Tabakinduschtri u wird in ere Vilzahl vo Sorte aboue. D Art isch ursprünglech us der natürleche Chrüzig zwüschem Waldtabak (*Nicotiana sylvestris*) u em *[[Nicotiana tomentosiformis]]* entstande.

## Beschrybig

Der Virginisch Tabak isch e eijährigi Pflanze wo zwüsche 1 bis 3 m höch wird. Si isch a einige Stelle behaart. D Stängle sy dick u sy nume wenig verzweigt. Di grössere Loubbletter wärde über 50 cm läng, d Form vo de Blattspreite isch eiförmig bis elliptisch oder verchehrteiförmig. Gäge vüre sy d Bletter zuegspitzt oder spitzig, a der Basis loufe si am Stängel abe oder sy ufsitzend u stängelumfassend.

D Blüeteständ sy mehrfach verzeigti Rispe. D Blüetestile sy 5 bis 15 mm läng. Der Kelch erreicht e Längi vo 12 bis 18 mm u isch mit em ne 4 bis 8 mm länge, schmalspitzig, uglych gstaltete Chelchzipfel besetzt. D Chelchzipfle sy chürzer als d Kelchröhre. D Chrone isch stiltällerförmig, der Chronsoum isch wyss, pink oder rot gfärb. D Chronröhre isch grünlech-cremefarbig, pink oder rot. D Chronröhre het e Gsamtlengi vo 3,5 bis 4,5 cm u isch im undere Teil 3 bis 5 mm breit. Si verbreiteret sech im obere Teil uf 7 bis 12 mm. Der Chronsoum isch glappet oder füüfeggi. D Stoubbletter sy unglych gstaltet, sitze underhalb vo der Mitti vo der Chronröhre. D Stoubbüütle vo de vier länge Stoubbletter stöh nöch a der Öffnig vo der Chronrohre oder stöh liecht über dene. Ds füfte Stoubblatt isch düütlech chürzer als di andere. D Stoubfäde hei e Lengi vo 2,5 bis 3,5 cm u sy dermit düptlech lenger als der Stoubbüütel. A der Basis sy d Stoubfäde behaart.

D Frucht isch e 1,5 bis 2 cm längi Chapsle, wo schmal elliptisch bis eiförmig isch. Si cha über e Kelch use stah oder vo ne umschlosse sy. D Same sy chugelförmig oder breit elliptisch u wärde bis zu 0,5 mm läng. Ihri Oberflächi isch netzartig gwällt.

## Chromosomezahl
Genetisch isch der *Nicotiana tabacum* tetraploid, er het also vier Chromosomesätze. D Chromosomezahl betreit 2n = 48, sältener 24 oder 96.

## Verbreitig

Me nimmt ah, dass der Virginisch Tabak us em weschtleche Südamerika chunnt, är isch aber scho vor der Enteckig vo Amerika dür e Christoph Kolumbus z Mittelamerika u z Mexiko ygfüehrt worde. Hüt wird d Art wyt kultiviert u isch glägendlech als Kulturflüchtling azträffe.

## Systematik
Der Virginisch Tabak wird innerhalb vo der Gattig (*Nicotiana*) i di monotypische Sektion *Nicotiana* gstellt. D Art isch e natürleche, allotetraploide Hybrid, als Elterearte isch enersyt d *Nicotiana sylvestris* als müetterlechi Elterenart u d *Nicotiana tomentosiformis* als väterlechi Eltereart ermittlert worde. D Nicotiana tabacum isch widerum di müetterlechi Elterenart vo der *Nicotiana × digluta*, di väterlechi Elterenart vo däm Hybrid isch d *Nicotiana glutinosa*.

## Sorte
Der kultiviert Tabak wird meischtens i Gruppe yteilt, di wichtigschte sy:

* *Virginia-Tabak*: Der Geschmack bim Rauke wird als süss, strohig u Höiartig beschriibe.
* *Burley-Tabak*: Der Geschmack isch würzig, bitter, hölzig u härdelet.
* *Orient-Tabak*: Der Geschmack isch süsslech schwer, schweissig u grasig.

## Siehe auch

* Schwarzes Bilsechruut
* Pyridin-Alkaloide

## Weblink

## Literatur

* Johnnie L. Gentry Jr., Paul C. Standley: *Flora of Guatemala. Solanaceae.* Fieldiana:Botany, Volume 24, Teil X, Nummer 1 und 2. Field Museum of Natural History, 1974. (Bschriibig u Vorchoo).